Sportsklubben Tromsø-Steady

Se også Sportsklubben Steady fra Oslo.

Sportsklubben Tromsø-Steady var et idrettslag som eksisterte i to omganger fra 1937 til slutten av 1980-tallet.

Klubben ble stiftet 27. mars 1937 under navnet Steady, da de to klubbene Trygg og Lyn slo seg sammen. Den nye klubben gikk inn i Arbeidernes Idrettsforbund og hadde aktivitet innen fotball, friidrett, håndball, sykling og skiidrett. I 1945 slo Tromsø Sportsklubb seg sammen med Steady, som skiftet navn til Tromsø-Steady. Steady deltok i arbeiderserien i fotball før krigen, og spilte på høyeste nivå i kretsserien i Troms et par år etter at den organiserte fotballen var kommet i gang igjen i 1946. Etter 1951-sesongen trakk klubben laget fra serien, og noen år senere opphørte aktiviteten helt.

På slutten av 1970-tallet dannet lokale spillere på nytt et lag under navnet Steady. De startet i 7. divisjon i 1981 og spilte seg siden opp i 5. divisjon. Men etter 1988-sesongen trakk Steady igjen laget fra serien.

Etter 2. verdenskrig hadde Steady hjemmebane på Steadybanen, som lå på en del av området der Alfheim stadion ligger i dag. Steady solgte området til Tromsø kommune i 1957.

Kilder
Alf Eriksen (red.): Norges fotball leksikon, bind II. Prent Forlag, Oslo 1947 (s. 523, digitalisert av Nasjonalbiblioteket)
Bladet Tromsø: Fotballklubben med to liv (s. 26, 9. mai 2012, arkivert hos Retriever Norge)
Nordlys: Alfheimutbygging (s. 7, 19. oktober 1992, arkivert hos Retriever Norge)

Idrettslag i Tromsø
Tidligere idrettslag i Norge
Idrettslag etablert i 1937
Fotballag i Tromsø
Tidligere fotballag i Norge
Fotballag etablert i 1937
Arbeideridrettslag i Norge